นายกรัฐมนตรี ชื่นชมองค์กรจัดการด้านการเงินการคลังเป็นเลิศ ย้ำทุกคนต้องทำงานภายใต้กฎหมาย เพื่อร่วมกันพัฒนาประเทศ
พลเอก ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ หรือ คสช. เป็นประธานพิธีมอบรางวัลองค์กรที่มีความเป็นเลิศในการบริหารจัดการด้านการเงินการคลัง ครั้งที่ 5 ประจำปีงบประมาณ พ.ศ.2561 ที่สโมสรทหารบก วิภาวดี โดยมีหน่วยงานที่ได้รับรางวัล จำนวน 27 หน่วยงาน 31 รางวัล ซึ่งพิจารณาจากหลักเกณฑ์การประเมินตามขั้นตอนการบริหารด้านการเงินการคลัง 5 มิติ ประกอบด้วย มิติด้านการจัดซื้อจัดจ้าง มิติด้านการเบิกจ่าย มิติด้านการบัญชีภาครัฐ มิติด้านการตรวจสอบภายในภาครัฐ และมิติด้านปลอดความรับผิดทางละเมิด        นายกรัฐมนตรี กล่าวแสดงความยินดีกับองค์กรที่ได้รับรางวัล ซึ่งรัฐบาลให้ความสำคัญกับการประเมินผลงาน ให้ทุกคนมีกำลังใจ และพยายามปรับปรุงการทำงาน ที่ผ่านมายังคงมีปัญหาอยู่บ้าง และทุกอย่างกฎหมายกำหนดไว้อยู่แล้ว ซึ่งสิ่งสำคัญคือจะทำอย่างไรให้การทำงานสอดคล้องยุทธศาสตร์ชาติ 20 ปี ซึ่งไม่ใช่การสืบทอดอำนาจ แต่ให้ทุกอย่างเดินหน้าอย่างมีแบบแผน ใช้งบประมาณได้อย่างคุ้มค่า และเกิดประโยชน์สูงสุด ส่วนการปฏิรูปกฎหมายและการพัฒนากระบวนการยุติธรรมต้องพัฒนาไปพร้อมกัน ไม่ใช่ปฏิรูปอย่างใดอย่างหนึ่ง และการที่ประเทศจะเดินไปอย่างมั่นคง คือต้องมีการบริหารจัดการที่ดี มีวินัยการเงินการคลังที่ดี รัฐบาลพยายามดูแลเศรษฐกิจระดับล่าง แต่ต้องดูตลาดโลกและต้องเรียนรู้ รวมถึงทำความเข้าใจการเบิกจ่ายงบประมาณให้ดีที่สุด เพราะเป็นสิ่งสำคัญที่ทำให้เกิดโครงการต่างๆขึ้น สำหรับกฎหมายวันนี้ที่ออกมา ส่วนใหญ่เป็นกฎหมายอำนาจความสะดวก ส่วนกฎหมายที่จะเอาผิดนั้นมีอยู่แล้ว และคิดว่าเพียงพอ แต่ก็มีการเรียกร้องให้ออกกฎหมายมาเพิ่ม แต่เมื่อมีกฎหมายที่เข้มงวดมากขึ้น ก็มีบางกลุ่มพยายามหาวิธีการหลบเลี่ยง เพื่อเอาชนะกฎหมายทุกฉบับ ซึ่งแบบนี้ขอเรียกว่าเป็นคนไม่ดี ดังนั้นทุกวันนี้ต้องสร้างความเชื่อมั่นความศรัทธาให้ประชาชน เพื่อให้เกิดความร่วมมือ สร้างความก้าวหน้าให้ประเทศ        นายกรัฐมนตรี กล่าวย้ำว่า สิ่งสำคัญคือทุกคนต้องมีแรงบันดาลใจ มีศรัทธาในการทำงาน ขอชื่นชมทุกหน่วยงาน และหวังว่าจะรักษามาตรฐานต่อไปในอนาคต เกียรติยศต่างๆจะติดตัวไปจนถึงครอบครัว บุตรหลานของทุกคน และหวังว่าในอนาคต ไม่ว่าใครจะมาเป็นผู้นำจะทำงานเพื่อประเทศชาติ ไม่ใช่เพื่อคนใดคนหนึ่ง และทุกวันนี้ต้องสร้างความเชื่อมั่นให้กับประชาชน แม้ว่าขณะนี้จะอยู่ในช่วงเปลี่ยนผ่าน มีความอ่อนไหว แต่ขอให้มั่นใจการทำงาน เหมือนที่ตนเองมั่นใจมาโดยตลอดว่าทำงานด้วยความซื่อสัตย์ สุจริต ซึ่งได้วางกฎกติกาต่างๆไว้แล้ว อยู่ที่ข้าราชการทุกคนจะเดินหน้านำไปสานต่อ